Karen Hækkerup (S), 2008-01-16:
Jamen jeg kan bekræfte, at de norske erfaringer viser positive resultater, og det er jo selvfølgelig også derfor, at Socialdemokraterne er villige til at sige: Lad os dog lave et forsøg, altså herregud, vi har alt at vinde og intet at tabe.
Vi ved, at voldsudviklingen i Danmark går den forkerte vej.
Vi ved, hvordan forældre har det, når de skal sende deres unge mennesker i byen, man er bekymret for, hvad der sker, mens de er ude i nattelivet.
Den bekymring skal forældre ikke have, og unge mennesker, som går i byen, skal heller ikke leve med den.
Derfor skal vi have de her knive væk fra nattelivet.
Knivene er ikke det eneste problem i nattelivet.
Der synes jeg, at jeg får lyst til endnu en gang at fremhæve, hvad det er, Socialdemokraternes forslag går ud på.
Det er, at vi skal forhindre, at der kommer det næste offer.
Vi skal selvfølgelig opklare de forbrydelser, der sker, men fokus skal lige så meget være på at forhindre, at der overhovedet kommer nye ofre.
Det vil sige, at vi skal tage fat i lillebrødrene til storebrødrene, som vi ved går rundt i dag og er ude i problemer.
Der er i dag ikke noget krav om, at man skal lave handleplaner og sætte ind over for dem, som kun er truet af at komme ud i kriminalitet.
Det ønsker Socialdemokraterne anderledes.
Vi støtter også, at man bruger visitationzonerne, at der er overvågning, men ingen af tingene kan stå alene.
Vi bliver nødt til at spille på alle tangenterne for at forhindre, at der kommer ofre, og så skal vi altså huske, at forebyggelse og straf skal gå hånd i hånd.
Man fristes lidt til at spørge sig selv: Hvordan kan det egentlig komme så vidt?
Hvordan kan det komme så vidt, at unge mennesker kommer derud, hvor de efter en tur i byen ender som voldsmænd eller måske som drabsmænd?
Volden stiger i Danmark.
Vi har hørt tallene, vi kan se dem fra Danmarks Statistik, og vi kan konstatere, at det, der er endnu værre, er, at de, som begår kriminaliteten, bliver yngre.
Stadig flere børn bliver kriminelle.
Vi politikere har gennem mange år brugt det middel, at vi har sagt, at så må vi skærpe straffen, for der skal være mere konsekvens.
Socialdemokraterne har støttet de strafskærpelser, og vi mener sådan set stadig væk, at straf kan være et godt redskab, men det er bare på tide at råbe vagt i gevær: Straf alene er ikke nok; straf forhindrer ikke nogen voldsmænd i at blive voldsmænd; der skal noget andet til, og det er forebyggelse.
Socialdemokraterne har som sagt støttet og støtter stadig væk den mere konsekvente linje, når det drejer sig om straf, men straf forhindrer ikke det næste offer i at blive skabt.
Vil vi forhindre, at flere skal blive ofre, skal vi altså sætte ind, sådan at vi sikrer, at de unge mænd, som vi ved nu går rundt og flirter med kriminalitet, får sig et godt og fornuftigt liv uden kriminalitet og vi andre kan leve i fred og ikke skal være bekymrede for deres voldelige adfærd.
Det er jo ikke noget nyt, at det er, når socialpolitikken svigter, at der kommer kunder i retssystemet, men det er på tide, at regeringen bliver mere bevidst om det.
Den ensidige fokusering på udelukkende at ville skærpe straffen er tværtimod skyld i, at flere bliver ofre, fordi de unge mennesker, som er på vej ud i kriminalitet, ikke bliver afholdt fra det.
I Danmark har vi en alt for slap holdning til at forebygge, at udsatte børn udvikler sig til at blive afstumpede kriminelle, og det kan vi ikke være bekendt, hverken over for de unge - konsekvensen er jo, at de får et elendigt liv - eller over for alle andre, fordi vi risikerer, at der udvikles en masse voldsmænd.
Vi ved, at hele den nye generation af unge, som er på vej, og som har sociale problemer, består af unge mænd, som kan blive farlige.
Vil vi forhindre, at de udvikles til voldsmænd, skal vi gribe ind nu.
Hvis vi lukker øjnene, ved vi, hvad der venter: Det er flere knivoverfald, der er flere bander, det er mere vold i gaderne.
Det vil Socialdemokraterne ikke acceptere, og derfor vil vi have, at der skal en fornyet indsats til på det her område, for vi vil volden til livs.
Ja, hr. formand, det var så de 4 minutter.